มาเลย์ กระพือ ติดโควิดจากไทย ชลบุรียัน 2 หนุ่มปอดอักเสบตายไม่ใช่ เชื้อมรณะ
โลกยังเผชิญวิกฤติจากไวรัสมรณะ โควิด-19 หลังยอดติดเชื้อรวมพรวดไปกว่า 21.6 ล้านคน เสียชีวิตกว่า 7.7 แสนคน หลายชาติในยุโรปติดเชื้อพุ่งหลังคลายล็อกดาวน์ รวมถึงเอเชีย เกาหลีใต้ พบติดเชื้อใหม่ 279 คนในวันเดียวส่วนใหญ่อยู่ในกรุงโซล ส่วนมาเลย์พบผู้ติดเชื้อรายใหม่ 25 คน 1 ในนั้นเดินทางไปจากไทย ส่วนไทยเจอติดเชื้อรายใหม่ 1 คน เป็นหนุ่มไทยเพิ่งเดินทางกลับจากสิงคโปร์ ขณะที่ บิ๊กตู่ ปลื้มจัดไทยติดท็อป 10 ดำเนินการด้านสิทธิเด็กช่วงโควิด-19 ดีที่สุด ส่วน สสจ.ชลบุรี ยืนยัน 2 หนุ่มตายจากปอดอักเสบ ไม่ได้ติดเชื้อโควิด-19 วอนอย่านำข้อมูลเก่ามาเกี่ยวโยงไทยยังรักษาสถิติไร้ผู้ติดเชื้อไวรัสโคโรนา 2019 ที่ทำให้เกิดโรคปอดอักเสบรุนแรงหรือโควิด-19 ภายในประเทศต่อเนื่องอีกวัน แต่พบผู้ป่วยโควิด-19 รายใหม่ 1 ราย เพิ่งเดินทางกลับมาจากต่างประเทศไทยติดเชื้อรายใหม่ 1 คนศูนย์บริหารสถานการณ์โควิด-19 (ศบค.) รายงานสถานการณ์การแพร่ระบาดโรคโควิด-19 ประจำวันที่ 16 ส.ค.2563 พบผู้ป่วยรายใหม่ 1 คน เป็นชายไทย อายุ 47 ปี อาชีพรับจ้าง เดินทางจากสิงคโปร์มาถึงไทยวันที่ 14 ส.ค.2563 พบอาการป่วยที่ด่านควบคุมโรคสนามบินสุวรรณภูมิ และผลตรวจพบเชื้อ ถูกส่งเข้ารับการรักษาใน จ.สมุทรปราการ ทำให้ผู้ป่วยยืนยันสะสม 3377 คน แบ่งเป็นผู้ติดเชื้อในประเทศ 2444 คน และสถานที่กักกันที่รัฐจัดให้ 440 คน และไม่มีรายงานผู้ป่วยติดเชื้อในประเทศต่อเนื่องเป็นวันที่ 83 ส่วนผู้ป่วยรักษาหายแล้วเพิ่มอีก 1 คนทำให้หายป่วยสะสม 3194 คน ยังรักษาอยู่ใน รพ. 125 คน เสียชีวิตสะสมเท่าเดิมคือ 58 คน4 ชาติอาเซียนไม่พบติดเชื้อส่วนสถานการณ์โรคติดเชื้อไวรัสโคโรนา 2019 (COVID-19) ทั่วโลก ณ วันที่ 16 ส.ค. ยอดผู้ติดเชื้อรวม 21602258 ราย อาการรุนแรง 64450 ราย รักษาหายแล้ว 14322823 ราย เสียชีวิต 768673 ราย 5 อันดับประเทศที่มีผู้ติดเชื้อสูงสุด ได้แก่ 1.สหรัฐอเมริกาจำนวน 5529789 ราย 2.บราซิล จำนวน 3317832 ราย 3.อินเดีย จำนวน 2589208 ราย 4.รัสเซีย จำนวน 917884 ราย 5.แอฟริกาใต้ จำนวน 583653 ราย ขณะที่ในอาเซียน ฟิลิปปินส์ และอินโดนีเซียยังพบผู้ติดเชื้อรายใหม่ในวันเดียวสูงหลักหลายพันคนคือ 4258 คน และ 2345 คน ทำให้ยอดติดเชื้อสะสมของทั้งสองประเทศอยู่ที่ 157918 คน และ 137468 คน ตามลำดับ ส่วนสิงคโปร์ พบติดเชื้อรายใหม่ 81 คน ป่วยสะสม 55661 คน มาเลเซีย ติดเชื้อรายใหม่ 26 คน รวมป่วยสะสม 9175 คน และเวียดนาม ที่กลับมาระบาดรอบใหม่ พบผู้ติดเชื้อรายใหม่ 21 คน ทำให้มียอดผู้ติดเชื้อสะสม 951 คน ส่วนประเทศที่ไม่พบผู้ติดเชื้อรายใหม่มีเมียนมา กัมพูชา บรูไน และลาวไทยติดท็อป 10 ดูแลสิทธิเด็กดีสุดผู้สื่อข่าวรายงานด้วยว่า เพจเฟซบุ๊กไทยคู่ฟ้า เผยแพร่ข่าวดีระบุว่าประเทศไทยได้รับการจัดอันดับเป็นที่ 8 จาก 182 ประเทศทั่วโลก ในการดำเนินการด้านสิทธิเด็กในช่วงสถานการณ์การแพร่ระบาดของโรคโควิด-19 จากองค์กรช่วยเหลือและสนับสนุนเด็กนานาชาติอย่าง The KidsRights Foundation มีหลักการประเมิน 4 ด้าน คือ 1.สิทธิการดำรงชีวิตของเด็ก 2.สิทธิด้านสุขภาพ 3.สิทธิด้านการศึกษา และ 4.สิทธิที่จะได้รับการคุ้มครองในการสร้างสภาพแวดล้อมเรื่องสิทธิเด็ก สำหรับรายชื่อ 10 ประเทศแรกที่ได้รับการจัดอันดับ ประกอบด้วย 1.ไอซ์แลนด์ 2.สวิตเซอร์แลนด์ 3.ฟินแลนด์ 4.สวีเดน 5.เยอรมนี 6.เนเธอร์แลนด์ 7.สโลวีเนีย 8.ไทย 9.ฝรั่งเศส และ 10.เดนมาร์ก ทั้งนี้ นายกฯได้ขอบคุณทุกกระทรวง และภาคประชาชนที่ช่วยกันดูแลประเด็นสิทธิเด็ก ทำให้ประเทศไทยได้รับการจัดอันดับอยู่ที่ 8 ของโลก และเป็นเพียงประเทศเดียวในทวีปเอเชียที่ติดอันดับ TOP 10 นับเป็นความภาคภูมิใจอย่างยิ่งชลบุรียันไม่มีตายจากโควิดวันเดียวกัน นพ.อภิรัต กตัญญุตานนท์ นายแพทย์ สาธารณสุขจังหวัดชลบุรีเปิดเผยกรณีมีผู้เสียชีวิตด้วยภาวะปอดอักเสบ ในโรงพยาบาลในจังหวัดชลบุรี มีกระแสวิพากษ์วิจารณ์ว่าเป็นเพราะติดเชื้อไวรัสโคโรนา 2019 หรือโควิด-19 หรือไม่ว่า ขอยืนยันว่าเป็นเพียงข่าวลือเท่านั้น ข้อเท็จจริงคือมีผู้เสียชีวิตจากโรคปอดอักเสบจริง 2 ราย แต่ตรวจสอบแล้วไม่ได้เกิดจากการติดเชื้อโควิด-19 แต่อย่างใด แพทย์ได้แจ้งต่อญาติให้ทราบแล้ว ด้วยจรรยาบรรณและสิทธิของผู้ป่วยไม่สามารถบอกรายละเอียดได้มาก แต่ที่ยืนยันได้คือมีการตรวจสอบแล้วไม่ใช่การเสียชีวิตจากโควิด-19 แน่นอนวอนอย่าโยงข้อมูลมั่วนพ.อภิรัตกล่าวว่า นอกจากนี้ยังยืนยันด้วย ว่าผู้เสียชีวิตทั้ง 2 ราย ไม่ได้มีประวัติเสี่ยงที่จะไปสัมพันธ์กับการติดเชื้อโควิดเลย ไม่ได้เกี่ยวข้องกับสถานที่แยกกักโรคของรัฐในพื้นที่จังหวัดชลบุรี ส่วนที่มีรายงานว่ามี 1 รายเดินทางกลับมาจากประเทศญี่ปุ่นนั้น ก็เป็นประวัติการเดินทางเมื่อนานมาแล้วตั้งแต่ปี 2562 ในขณะนั้นประเทศญี่ปุ่นยังไม่มีรายงานผู้ติดเชื้อโควิด-19 ด้วยซ้ำ ที่สำคัญคือ เป็นการเดินทางที่นานมากแล้วน่าจะเอามาเกี่ยงโยงกันปัจจุบันกระทรวงสาธารณสุข มีข้อกำหนดว่าหากเจอผู้ป่วยปอดอักเสบเข้ามารับการรักษาในโรงพยาบาล ทางโรงพยาบาลต้องดำเนินการคุมเข้มตามมาตรการควบคุมโรค คือแยกผู้ป่วยออกจากคนอื่นๆ และตรวจหาเชื้อโควิด-19 ทุกราย ซึ่ง 2 รายนี้เราก็ดำเนินการตามมาตรฐานทุกอย่าง ตรวจแล้วไม่เจอเชื้อโควิด-19 เพราะฉะนั้นยืนยันหัวเด็ดตีนขาดก็ไม่ใช่การเสียชีวิตจากโควิด นพ.อภิรัตกล่าว และว่าเรื่องนี้ตนได้แจ้งให้กับผู้บังคับบัญชาทราบแล้ว ทั้งผู้ว่าราชการจังหวัดชลบุรีและผู้บริหารกระทรวงสาธารณสุขคนไทยทยอยกลับมาต่อเนื่องสำหรับคนไทยที่เดินทางกลับจากต่างประเทศ ผู้สื่อข่าวรายงานว่าที่ท่าอากาศยานนานาชาติสุวรรณภูมิ ตลอดทั้งวันที่ 16 ส.ค. มีคนไทยและคนต่างชาติ เป็นนักการทูต นักธุรกิจ ชาวต่างชาติที่มีถิ่นพำนักในประเทศไทย ผู้มาเรียนหนังสือ และผู้เดินทางมารักษาตัว เดินทางเข้าประเทศไทย จำนวน 4 เที่ยวบิน เริ่มจากกลุ่มคนไทยจากสหรัฐอเมริกา จำนวน 171 คน พร้อมด้วยชาวต่างชาติ สัญชาติอเมริกัน ฝรั่งเศส ออสเตรเลีย ฟิลิปปินส์ เวเนซุเอลา อังกฤษ และอินเดีย จำนวน 55 คน ทยอยเดินทางเข้าไทย โดยสายการบินอีวาแอร์ เที่ยวบิน BR211 และสายการบินคาเธย์แปซิฟิก เที่ยวบินที่ CX653 ในเวลา 11.00 น. และเวลา 13.15 น. ตามลำดับส่งเข้าสถานกักตัวทุกรายต่อด้วยคนไทยจากประเทศเยอรมนี เนเธอร์แลนด์ ฝรั่งเศส อิตาลี และเช็ก จำนวน 87 คน กับชาวต่างชาติสัญชาติเยอรมัน เนเธอร์แลนด์ ฝรั่งเศส อิตาลี อังกฤษ สเปน เบลเยียม เช็ก ออสเตรีย ออสเตรเลีย โปรตุเกส นอร์เวย์ สวีเดน โปแลนด์ อเมริกัน จีน ยูเครน โมร็อกโก ฟินแลนด์ โครเอเชีย สวิตเซอร์แลนด์ และบราซิล จำนวน 214 คน เดินทางมากับสายการบินไทย เที่ยวบินที่ TG925 ในเวลา 11.42 น. และคนไทยในกรุงนิวเดลี และเมืองใกล้เคียง ในประเทศอินเดีย จำนวน 30 คน พร้อมด้วยชาวต่างชาติ สัญชาติอินเดีย เกาหลีใต้ เบลเยียม และแคเมอรูน จำนวน 41 คน เดินทางมากับสายการบินแอร์อินเดีย เที่ยวบินที่ AI334 ในเวลา 15.12 น. ทั้งนี้ คนไทยทั้งหมดทุกเที่ยวบินที่ผ่านการตรวจคัดกรองโรคที่สนามบิน ได้ถูกพาไปกักตัวในสถานที่ที่รัฐจัดให้ใน จ.ชลบุรี ส่วนชาวต่างชาติทั้งหมดถูกไปกักตัวในโรงแรมทางเลือก ASQ และ รพ.ทางเลือก AHQ ใน กทม. จ.นนทบุรี จ.ปทุมธานี และ จ.สมุทรปราการติดเชื้อ-ตายทั่วโลกยังพุ่งสำนักข่าวต่างประเทศรายงานเมื่อ 16 ส.ค. สถานการณ์แพร่ระบาดของเชื้อไวรัสโควิด-19 ใน 213 ประเทศและดินแดนทั่วโลกว่า ยอดผู้ติดเชื้อพุ่งขึ้นเป็นกว่า 21.6 ล้านคน เสียชีวิตเกือบ 7.7 แสนคน รักษาหายกว่า 14.3 ล้านคน สหรัฐอเมริกายังครองแชมป์มีผู้ติดเชื้อและเสียชีวิตสูงสุด โดยใน 24 ชั่วโมงหลังพบผู้ติดเชื้อเพิ่มถึง 56729 คน รวมเป็นเกือบ 5.53 ล้านคน มีผู้เสียชีวิตเกือบ 1.73 แสนคน ขณะที่รัฐแคลิฟอร์เนีย ทำสถิติเป็นรัฐแรกที่มีผู้ติดเชื้อทะลุ 6 แสนคน ส่วนอันดับ 1-5 คือบราซิล มีผู้ติดเชื้อกว่า 3.32 ล้านคน เสียชีวิตกว่า 1.07 แสนคน อินเดีย มีผู้ติดเชื้อเกือบ 2.6 ล้านคน เสียชีวิตกว่า 50000 คน รัสเซีย มีผู้ติดเชื้อเกือบ 9.2 แสนคน เสียชีวิตกว่า 1.56 หมื่นคน และแอฟริกาใต้ มีผู้ติดเชื้อเกือบ 5.9 แสนคน เสียชีวิตกว่า 1.16 หมื่นคนแอฟริกาใต้คลายล็อกดาวน์ประธานาธิบดีไซริล รามาโพซา แห่งแอฟริกาใต้ มีผู้ติดเชื้ออันดับ 5 ของโลกและมากกว่าครึ่งหนึ่งของทั้งทวีปแอฟริกา ประกาศผ่อนคลายมาตรการล็อกดาวน์เกือบทั้งหมดเพื่อฟื้นฟูเศรษฐกิจตั้งแต่วันจันทร์ที่ 17 ส.ค. หลังมีข้อบ่งชี้ว่าการแพร่ระบาดของโควิด-19 ผ่านจุดสูงสุดไปแล้ว จากที่เคยพบผู้ติดเชื้อสูงสุดกว่า 12000 คนต่อวันเหลือเฉลี่ย 5000 คนต่อวันในช่วง 1 สัปดาห์ที่ผ่านมา ให้ผ่อนคลายมาตรการล็อกดาวน์จากระดับ 3 เป็นระดับ 2 อนุญาตให้เปิดธุรกิจเกือบทั้งหมด รวมทั้งให้จำหน่ายเครื่องดื่มแอลกอฮอล์และบุหรี่ ให้ร้านอาหารและโรงแรมเปิดได้ตามปกติ ให้ผู้คนเดินทางในประเทศอย่างเสรีให้ชุมนุมกันได้ในจำนวนจำกัด แต่เตือนว่าอย่าการ์ดตก และให้รักษาสุขอนามัยอย่างเข้มงวดต่อไปลูกผู้นำบราซิลติดเชื้อที่บราซิล มีผู้ติดเชื้อมากอันดับ 2 ของโลก รัฐบาลประกาศเปิดแหล่งท่องเที่ยวสำคัญในนครริโอ เดอ จาเนโร เพื่อฟื้นการท่องเที่ยวและเศรษฐกิจ รวมทั้งเปิดรูปปั้นพระเยซูคริสต์ (คริสต์ เธอะ รีดีมเมอร์) สูง 38 ฟุตบนยอดเขาคอร์โควาโด หลังถูกปิดมานาน 5 เดือน แต่มีข้อกำหนดให้ผู้เข้าเยี่ยมชมต้องสวมหน้ากากและรักษาระยะห่างทางสังคม ส่วนโพลที่ตีพิมพ์ในหนังสือพิมพ์โฟลฮา เดอ เซา เปาโล ระบุว่า ชาวบราซิลถึง 47% หรือเกือบครึ่งหนึ่งเห็นว่าไม่ควรกล่าวโทษประธานาธิบดีฌาอีร์ โบลโซนาโร เรื่องการแพร่ระบาดของโควิด-19 มีเพียง 11% ที่เห็นตรงข้าม ถึงแม้เขาถูกโจมตีอย่างหนักเรื่องการรับมือโควิด-19 รวมทั้งต่อต้านการสวมหน้ากาก จนตนเองติดเชื้อแต่รักษาหายแล้ว ขณะที่ภริยาของโบลโซนาโรเผยว่า นายฌาอีร์ เรนัน ลูกชายคนที่ 4 วัย 22 ปี ของโบลโซนาโร ก็ติดเชื้อโควิด-19 แต่ยังมีสุขภาพดี ได้รับยารักษา ไฮด–ร็อกซีคลอโรควิน คาดว่าจะหายดีในไม่ช้าเกาหลีใต้ติดสูงสุดใน 5 เดือนที่เกาหลีใต้ พบผู้ติดเชื้อเพิ่มถึง 279 คน เมื่อ 15 ส.ค. นับเป็นยอดผู้ติดเชื้อ รายวันสูงสุดในรอบ 5 เดือนนับตั้ง แต่ 8 มี.ค.พบผู้ติดเชื้อสูงที่สุด 367 คน ผู้ติดเชื้อรายใหม่ส่วนใหญ่ 253 คนอยู่ในกรุงโซล นอกจากนี้ยังพบผู้ติดเชื้อที่เมืองปูซานและแตกู ทำให้ยอดผู้ติดเชื้อสะสมอยู่ที่ 15318 คน เสียชีวิตแล้ว 305 คน การติดเชื้อระลอกใหม่ทำให้รัฐบาลสั่งล็อกดาวน์กรุงโซลและเขตปริมณฑลอีกครั้ง นอกจากนี้ กองทัพเกาหลีใต้และสหรัฐฯ ยังเลื่อนการซ้อมรบประจำปีออกไป 2 วัน เป็นเริ่มในวันที่ 18 ส.ค. และลดระดับการซ้อมรบลง หลังพบนายทหารเกาหลีใต้นายหนึ่งติดเชื้อโควิด-19นิวซีแลนด์ลุ้นเลื่อนเลือกตั้งส่วนนิวซีแลนด์พบผู้ติดเชื้อเพิ่ม 13 ราย รวมเป็น 1609 ราย เสียชีวิต 22 ราย หลังพบผู้ติดเชื้อระลอกใหม่ที่เมืองโอ๊กแลนด์ เมืองใหญ่ที่สุดเมื่อสัปดาห์ที่แล้ว หลังจากปลอดผู้ติดเชื้อภายในประเทศมานานถึง 102 วัน ทำให้รัฐบาลสั่งล็อกดาวน์เมืองโอ๊กแลนด์อีกครั้ง หลายฝ่ายยังจับตามองว่านายกรัฐมนตรีจาซินดา อาร์เดิร์น จะเลื่อนการเลือกตั้งทั่วไปใน 19 ก.ย.นี้ ออกไปตามแรงกดดันของฝ่ายค้านหรือไม่ แต่คาดว่าจะไม่เลื่อนการเลือกตั้ง เพราะโพลชี้ว่าถ้ามีการเลือกตั้งตามกำหนด พรรคแรงงานพรรครัฐบาลของนางอาร์เดิร์นจะชนะไม่ยากตุรกี-มอลตาติดเชื้อทุบสถิติในประเทศอื่นๆ ที่ยังมีการแพร่ระบาดอย่างหนัก ตุรกีพบผู้ติดเชื้อรายวันเพิ่มสูงเป็นประวัติการณ์ในรอบ 45 วันถึง 1256 คนเมื่อ 15 ส.ค. รวมยอดผู้ติดเชื้อสะสมกว่า 248000 คน มีผู้เสียชีวิตเพิ่ม 21 คน รวมเป็นเกือบ 6000 คน ส่วนที่มอลตา ประเทศหมู่เกาะเล็กๆ ในทะเลเมดิเตอร์เรเนียนซึ่งมีประชากรเกือบ 5 แสนคน พบผู้ติดเชื้อเพิ่มสูงเป็นประวัติการณ์ 72 คน รวมเป็น 1348 คน มีผู้เสียชีวิตแล้ว 9 คน ขณะที่ซาอุดีอาระเบีย ซึ่งพบผู้ติดเชื้อแล้วเกือบ 300000 คน เสียชีวิต 3369 คน รัฐบาลสั่งให้โรงเรียนรัฐบาลทุกแห่งเปิดการเรียนการสอนทางออนไลน์ในช่วง 7 สัปดาห์แรกของปีการศึกษาใหม่ยุโรปอ่วมหลังคลายล็อกดาวน์ในทวีปยุโรป ฝรั่งเศสพบผู้ติดเชื้อเพิ่มถึง 3310 คน นับเป็นสถิติผู้ติดเชื้อรายวันสูงสุด 4 วันติดต่อกันหลังรัฐบาลผ่อนคลายมาตรการล็อกดาวน์ ทำให้ยอดผู้ติดเชื้อสะสมเป็น 215521 คน มีผู้เสียชีวิตแล้ว 30409 คน ส่วนไอร์แลนด์ ก็พบผู้ติดเชื้อทั่วประเทศเพิ่ม 200 คน สูงสุดตั้งแต่ต้นเดือน พ.ค. รวมยอดสะสม 27191 คน เสียชีวิตแล้ว 1774 คน ขณะที่เยอรมนี พบผู้ติดเชื้อมากอันดับ 19 ของโลกกว่า 2.24 แสนคน เสียชีวิต 9290 คน รัฐบาลอนุญาตให้เปิดซ่องโสเภณีได้แบบจำกัด แต่ยังห้ามโสเภณีและลูกค้ามีเพศสัมพันธ์เต็มรูปแบบเม็กซิโกหวังวัคซีน 200 ล้านโดสด้าน นางมาร์ธา เดลกาโด รมช.ต่างประเทศเม็กซิโก เผยว่า เม็กซิโกจำเป็นต้องใช้วัคซีนป้องกันเชื้อไวรัสโควิด-19 ถึง 200 ล้านโดส และจะเริ่มฉีดวัคซีนให้ประชาชน 120 ล้านคนตั้งแต่เดือน เม.ย.ปีหน้า ถ้าการทดลองวัคซีนของบริษัทแอสตราเซเนกาของอังกฤษสำเร็จตามเป้าและได้รับอนุมัติให้ใช้เป็นทางการ ทั้งนี้ ภายใต้หุ้นส่วนร่วมกับเม็กซิโกและอาร์เจนตินา บ.แอสตราเซเนกามีแผนผลิตวัคซีน 150 ล้านโดสในต้นปีหน้า ก่อนเพิ่มเป็นอย่างน้อย 400 ล้านโดสสำหรับใช้ในภูมิภาคละตินอเมริกาสธ.มาเลย์พบติดเชื้อจากไทย 1 คนนอกจากนี้ มีรายงานผ่านเฟซบุ๊กกระทรวง สาธารณสุขในมาเลเซีย เมื่อวันที่ 16 ส.ค. ระบุมาเลเซียพบผู้ติดเชื้อโควิด-19 รายใหม่ 25 คน แยกเป็นผู้ติดเชื้อในประเทศ 9 คน และเป็นผู้เดินทางกลับจากต่างประเทศ 16 คน ในจำนวนนี้มี 1 คนเป็นชาวมาเลเซียอยู่ในกรุงกัวลาลัมเปอร์ เดินทางไปจากไทย เบื้องต้นยังไม่มีรายละเอียดว่าผู้ติดเชื้อรายนี้เดินทางถึงมาเลเซียด้วยเส้นทางไหนและถึงตั้งแต่เมื่อใด
โลกยังเผชิญวิกฤติจากไวรัสมรณะ โควิด-19 หลังยอดติดเชื้อรวมพรวดไปกว่า 21.6 ล้านคน เสียชีวิตกว่า 7.7 แสนคน หลายชาติในยุโรปติดเชื้อพุ่งหลังคลายล็อกดาวน์
ข่าวหน้า1,โควิด-19,ไวรัสโคโรนา,COVID-19,ยอดผู้ติดเชื้อโควิด-19,กระทรวงสาธารณสุข,ไฮไลต์ไวรัสโคโรน่า,สุขภาพ